Jens Joel (S), 2011-12-15:
Vi står midt i den måske største krise, som samarbejdet har stået i, og alt tyder på, at det næste halve år bliver fuldstændig afgørende for fremtidens EU.
Derfor er der knyttet store krav og store forventninger, men også store forhåbninger til det danske formandskab. De store krav handler først og fremmest om den bundne opgave, der ligger i at få skabt holdbare løsninger på den økonomiske krise.
Eurolandene har netop taget det første skridt med den europagt, der vil sikre mere økonomisk disciplin, styr på butikken og nedbringelse af gælden i Europa.
Vi Socialdemokrater støtter fuldt ud op om de nødvendige tiltag, fordi vi ved, at en sund og ansvarlig økonomi er fundamentet for fremtidig vækst og fremgang for flertallet.
De store forventninger knytter sig til Danmarks evner som formandsland.
Vi har ry for at arbejde seriøst med tingene, vi har dygtige embedsmænd og diplomater, og senest har den tyske kansler, Angela Merkel, understreget Danmarks centrale rolle som bindeled og mægler mellem de 17 eurolande og de 10 lande, der står uden for.
Vi Socialdemokrater tror på fællesskabet, også når det går over grænser, og også når det forpligter, fordi vi ved, at det kun er gennem fællesskabet, vi kan skabe frihed og fremgang for de mange.
Netop derfor næres der også store forhåbninger til det kommende halve år.
Der var mange, der så med stor lettelse på, at den nye regering som noget af det første droppede skilderhusene ved grænsen.
Der er mange, der stadig kan huske, at Danmark tidligere er gået foran på det grønne område, og der er mange, der har brug for, at vi skaber helt konkrete resultater for både den hårdtarbejdende og den arbejdsløse europæer.
Som jeg allerede har sagt, er den økonomiske krise en bunden opgave.
Under dansk formandskab vil den nye europagt implementeres i eurolandene og de lande, der måtte ønske at tiltræde pagten.
Dertil kommer en håndtering af krisen, der lægger en effektiv implementering i det styrkede økonomiske samarbejde inden for rammerne af det Europæiske Semester, hvoraf det første netop falder sammen med vores formandskab.
Derudover vil vi konkret arbejde videre med den styrkede finansielle regulering.
Der skal stilles større krav til kapitalbeholdningen hos kreditinstitutter, sikres styring af spekulanterne og samarbejdes om tidlige indgreb og forebyggelse af kriser som følge af problemer i bankog kreditsektoren.
Som samfund har vi ikke råd til, at finansverdenen gambler med fællesskabets skæbne, og som forbrugere har vi krav på beskyttelse og ordentlig lånerådgivning.
Men krisehåndtering alene er ikke nok.
Vi skal også vise en vej ud af krisen ved at skabe nye perspektiver, fremgang og job til de millioner af europæere, som lige nu står uden job.
Derfor tager det danske formandskab fat på en række konkrete forslag, der skal styrke det indre marked, sikre flere investeringer i grønne job og arbejde for, at en større del af EU's budgetter bruges på forskning, udvikling og innovation.
500.000 danskere, en halv million, har i dag et job, der kan henføres direkte til handel på det indre marked.
Over 60 pct. af vores eksport går til de andre EU-lande.
Det er vigtigt, også for Danmark.
Det indre marked fylder til næste år 20 år, og mens de første 10 år nok har været en større succes end de sidste 10 år, er vi klar til at prøve at rette op på det.
Det indre marked skal genstartes, og vi bruger gerne choker, hvis det bliver nødvendigt.
Vi vil arbejde for nye regler, som gør det nemmere at beskytte opfindelser, og for, at danskerne skal markedsføre deres produkter nemmere i resten af EU.
Vi vil udvide det digitale indre marked, sikre forbrugerbeskyttelsen og dermed tilskynde til mere internethandel på tværs af grænserne.
Vi skal gøre det nemmere for små og mellemstore virksomheder at byde på opgaver på tværs af grænser og reducere deres administrative byrder.
Det er god socialdemokratisk vækstpolitik, men det skal ske i fuld respekt for lønmodtagernes rettigheder og sikkerhed.
For os går indsatsen mod den sociale dumping hånd i hånd med arbejdskraftens frie bevægelighed.
Det er det, borgerne skal se sig selv i, og det er det, de forventer af Europa.
Lad mig slutte med et konkret eksempel på de grønne målsætninger der, hvor de går hånd i hånd: beskyttelse af miljøet og jobskabelse.
Vi skal bl.a. her forhandle EU's energieffektivitetsdirektiv, og det handler om, at vi i fremtiden skal sikre, at vi bruger mindre energi og slider mindre på klimaet, men det giver også 2 millioner job i Europa gennem renoveringsprojekter, og det sikrer et marked for nogle af de danske opfindelser, som faktisk sparer energi.
Europa står ved en skillevej.
Den er afgørende, og der er ikke tvivl om, at der skal styr på butikken og orden i økonomien, men for os er der heller ikke tvivl om, at Europa skal have større ambitioner.
Derfor kommer det danske formandskab også til at handle om jobskabelse, grøn udvikling og større sikkerhed for borgerne.